สนค. ประเมินผลกระทบสงครามการค้ารอบใหม่ไทยมีโอกาสส่งออกสินค้าที่ 2 ประเทศประกาศขึ้นภาษีไปสหรัฐได้เพิ่มขึ้นกว่า 725 รายการ เตรียมหารือกลุ่มอุตสาหกรรม 20 แห่ง ปรับกลยุทธ์ ผลักดันการส่งออกรายอุตสาหกรรมในสัปดาห์หน้า
นางสาวพิมพ์ชนก  วอนขอพร  ผู้อำนวยการสำนักงานนโยบายและยุทธศาสตร์การค้า(สนค.) กล่าวถึงกรณีสงครามการค้าระหว่างสหรัฐและจีนหลังสหรัฐฯปรับขึ้นภาษีสินค้าจีน จำนวน 5,745 รายการ จากร้อยละ 10 เป็นร้อยละ 25 มูลค่า 2 แสนล้านดอลลาร์สหรัฐฯ และจะขึ้นภาษีเพิ่มเติมอีกประมาณ 3 แสนล้านดอลลาร์สหรัฐฯ โดยได้เปิดเผยร่างรายการสินค้าประมาณ 3,800 รายการและจะจัดกระบวนการรับฟังความคิดเห็นในช่วงเดือนมิถุนายน 2562 นี้ ในขณะที่ทางการจีนประกาศขึ้นภาษีสินค้าสหรัฐฯ จำนวน 5,140 รายการ มูลค่า 60,000 ล้านดอลลาร์สหรัฐฯ เพื่อตอบโต้สหรัฐนั้น         สนค. ชี้แจงว่า มาตรการสินค้าของสหรัฐฯและการตอบโต้ของจีนเป็นสินค้ากลุ่มเดิมที่มีผลบังคับใช้ไปแล้วเมื่อวันที่ 24 กันยายน 2561 ซึ่งจากการติดตามสถานการณ์ตั้งแต่ไตรมาส 4 ปี 2561 จนถึงปัจจุบันพบว่า สินค้ากลุ่มอุปกรณ์รถยนต์มีนัยยะสำคัญ และส่งผลกระทบทางอ้อมต่อการส่งออกไทย เนื่องจากเป็นกลุ่มสินค้าที่เชื่อมโยงกระบวนการผลิตหลายประเทศที่เป็นคู่ค้าสำคัญของไทย        อย่างไรก็ตาม ประเมินว่า มาตรการระหว่างกันล่าสุดในสินค้ากลุ่มดังกล่าวจะไม่ส่งผลกระทบเพิ่มขึ้นมากนัก เนื่องจากเป็นสินค้ากลุ่มเดิมที่ตลาดรับรู้ และผู้ประกอบการเริ่มมีการปรับตัวโดยเห็นได้จากตัวเลขการส่งออกกลุ่มสินค้าอิเล็กทรอนิกส์ในเดือนเมษายน 2562 มีแนวโน้มหดตัวในอัตราที่ลดลง เนื่องจากผู้ประกอบการมีการปรับกลยุทธ์ในการผลิตและมาผลิตในประเทศที่สามมากขึ้น เช่น ฮ่องกงและไต้หวัน     ขณะเดียวกันพบว่าไทยยังมีโอกาสส่งออกสินค้า เพื่อชดเชยผลกระทบโดยสินค้ากลุ่มที่ไทยมีศักยภาพในการส่งออกได้แก่ ผักและผลไม้สด และแปรรูปเครื่องดื่ม ไก่สดแช่แข็ง อาหารปรุงแต่ง และผลิตภัณฑ์ยาง เป็นต้น         สำหรับสินค้ารอบใหม่ที่สหรัฐฯ เตรียมขึ้นภาษีจีนมูลค่า 3 แสนล้านดอลลาร์สหรัฐนั้น นางสาวพิมพ์ชนก กล่าวเพิ่มเติมว่าเป็นสินค้าส่วนที่เหลือเกือบทั้งหมดที่สหรัฐฯ นำเข้าจากจีน โดยส่วนใหญ่ครอบคลุมสินค้าอุปโภคและบริโภค ซึ่งหากสหรัฐฯ ขึ้นภาษีจะส่งผลกระทบโดยตรงต่อผู้บริโภค และไทยมีโอกาสที่จะส่งออกเพิ่มในตลาดสหรัฐฯ กว่า 725 รายการซึ่งคิดเป็นมูลค่าประมาณ200 – 1,000 ล้านดอลลาร์สหรัฐ อาทิ อาหารและเครื่องปรุงอาหาร น้ำผลไม้ชาเขียว เสื้อผ้า และผ้าผืนรองเท้า    อย่างไรก็ตาม กระทรวงพาณิชย์ยังได้ติดตามสถานการณ์การนำเข้าอย่างใกล้ชิดในกลุ่มสินค้าสำคัญได้แก่ เหล็กกล้าและผลิตภัณฑ์ฯ อะลูมิเนียม เครื่องใช้ไฟฟ้าและอิเล็กทรอนิกส์ เสื้อผ้า รองเท้า และผลิตภัณฑ์สิ่งทออื่นๆ เครื่องจักรไฟฟ้าฯ ทองแดงและเคมีภัณฑ์ เพื่อป้องกันการสินค้าไหลเข้ามาไทยเป็นจำนวนมากจากมาตรการภาษีระหว่างสหรัฐฯและจีนที่อาจส่งผลกระทบต่ออุตสาหกรรมในประเทศและผู้บริโภคซึ่งยังไม่พบการนำเข้าที่ผิดปกติในช่วงที่ผ่านมา         ทั้งนี้ ในวันที่ 29 พฤษภาคมนี้จะมีการประชุมร่วมกับตัวแทนอุตสาหกรรมกว่า 20 สมาคม เพื่อหารือถึงความเป็นไปได้และการปรับกลยุทธ์ผลักดันการส่งออกสินค้าศักยภาพพร้อมกันนี้จะนำผลหารือจากการประชุมเสนอต่อคณะกรรมการนโยบายเศรษฐกิจระหว่างประเทศ (กนศ.) ในวันที่ 11 มิถุนายน2562 เพื่อกำหนดแนวทางการรับมือในเรื่องสงครามการค้าและกำหนดทิศทางยุทธศาสตร์การค้าระยะยาวที่จะต้องพิจารณาระบบการค้าและการลงทุนทั้งระบบ ให้สอดคล้องกับการค้าโดยเน้นผลักดันและกระตุ้นการมีส่วนร่วมระหว่างภาครัฐเอกชนและผู้เกี่ยวข้องอื่น ๆ